Source: https://www.jogiforum.hu/hirek/21777
Timestamp: 2019-05-21 15:41:57
Document Index: 29532776

Matched Legal Cases: ['Bíróság ', 'Bíróság ', 'bíróság\n', 'Bíróság ', 'Bíróság ', 'bíróság ', 'Bíróság ', 'Bíróság ', 'bíróság ', 'Bíróság ', 'bíróság ', 'bíróság ', 'bíróság ', 'bíróság ', 'Bíróság ', 'Bíróság ', 'Bíróság ', 'Bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

20 éves a Luxemburgi Elsőfokú Bíróság - Az Európai Bíróságról | hírek | Jogi Fórum ﻿
20 éves a Luxemburgi Elsőfokú Bíróság - Az Európai Bíróságról
2009.10. 6. Jogi Fórum / Alkotmánybíróság
Szeptember 28-án az Európai Bíróság székhelyén, Luxemburgban az Elsőfokú Bíróság húszéves fennállását ünnepelték. Az évforduló alkalmából az európai és nemzetközi intézmények képviselői, a tagállamokból meghívott jogászprofesszorok, bírák, ügyvédek részvételével kerekasztal-beszélgetéseket rendeztek – „Az igazságszolgáltatás minősége”, valamint „Az igazságszolgáltatáshoz való hozzáférés” címmel.
„Az igazságszolgáltatás minősége – minőségi kritériumok” című kerekasztal beszélgetésen felszólalt Paczolay Péter, a magyar Alkotmánybíróság elnöke is.
Az 1952-es Párizsi Szerződés alapján létrehozott Európai Bíróság az egyetlen olyan fórum, amely illetékes a közösségi jogrend értelmezésére és a közösségi intézmények által alkotott jogszabályok érvényességének vizsgálatára. A luxemburgi székhelyű ítélkező testület a garancia arra, hogy egységesen értelmezzék és alkalmazzák az Európai Unió valamennyi tagállamában a közösségi jogot, amelynek elsőbbségét egy konkrét ügy kapcsán az Európai Bíróság mondta ki. A bíróság előtti egyik legfontosabb eljárás, ha az Európai Bizottság vagy bármely tagállam indít pert, mert úgy látja, hogy valamelyik tagország nem teljesíti szerződésben vállalt kötelezettségeit. Magánszemély is fordulhat keresettel a testülethez, ha úgy érzi, hogy a közösségi intézmények valamely döntése közvetlenül és személyesen sérti őt.
Az Európai Bíróság huszonhét bírából és nyolc főtanácsnokból áll, akiket a tagállamok kormányai egymással egyetértésben hat évre neveznek ki. (Magyar részről 2004. május 11-től Juhász Endre tagja a bíróságnak.) A bírák maguk közül választják meg három évre a bíróság elnökét. Az elnök – jelenleg Vassilios Skouris – irányítja a bíróság munkáját és szervezeti egységeit, elnököl a legnagyobb létszámú ítélkező testületekben. A főügyészek a bírákkal egyidejűleg vizsgálják meg a bíróság elé kerülő eseteket, a tárgyalás folyamán kifejtik véleményüket, és írásbeli véleményt terjesztenek a bíróság elé. A főtanácsnokok tagjai a bíróságnak, de nem vesznek részt sem a véleményformálásban, sem pedig a szavazásban.
Az Európai Bíróság munkáját 1989 óta az Elsőfokú Bíróság segíti, amelynek huszonhét tagját a tagországok nevezik ki hat évre. (Magyar részről 2004. május 12-től Czúcz Ottó volt alkotmánybíró a tagja a bíróságnak.) Az Elsőfokú Bíróság létrehozásával kétszintű igazságszolgáltatási rendszer jött létre: az Elsőfokú Bíróság által első fokon elbírált ügyekben – kizárólag jogi kérdésben – az Európai Bírósághoz lehet fellebbezni. A bírák kinevezésük utáni első nyilvános bírósági ülésen a következő szövegű esküt teszik: „Esküszöm, hogy hivatalomban pártatlanul és felelősségteljesen járok el és a tanácskozási titkot megőrzöm.” Az eskü szövege is híven tükrözi, hogy a bírák eljárásuk során nem képviselhetik hazájuk érdekeit, hanem pártatlanul kötelesek ítélkezni. Az Elsőfokú Bíróságnak jelenleg Marc Jaeger az elnöke.
Rengeteg érdekes ítélet születik Luxembourgban. 1964-ben a Costa-ügyben a bíróság kimondta a közösségi jog belső jogszabályokkal szembeni elsődlegességét. Ebben az ügyben egy olasz bíróság azt a kérdést terjesztette a bíróság elé, hogy az elektromosenergia-termelési és -szolgáltatási ágazat államosításáról rendelkező olasz törvény összeegyeztethető-e az EGK-Szerződés bizonyos rendelkezéseivel. A bíróság – a valamennyi tagállamban egységes módon alkalmazandó közösségi jogi rendszer sajátos jellegére alapozva – bevezette a közösségi jog elsődlegességének elvét. 1991-ben a Francovich és társai ügyben a bíróság újabb alapfogalmat határozott meg, nevezetesen a tagállam egyénnel szembeni felelősségének fogalmát, amely azokkal a károkkal kapcsolatos, amelyeket valamely tagállam a közösségi jog megsértésével okoz magánszemélyeknek. 1991 óta az európai polgárok tehát kártérítés iránti keresetet nyújthatnak be a valamely közösségi jogi rendelkezést megsértő tagállam ellen.
Számos magyar vonatkozású ügyben született ítélet. Például 2007 őszén a bíróság kimondta, hogy nem ellentétes az uniós joggal a magyar iparűzési adó. Ezzel a luxembourgi bírák több éves jogvitát zártak le.